बच्चे के लिए 20 गुना तक कोख बढ़ा लेती है, खून दोगुना, दिल दब जाता है; प्रेग्नेंसी में क्या-क्या होता है?
Mother's Day 2023 Special Story - 280 Days Journey Of Becoming A Mother. सिंधु सभ्यता में जो मुहरें मिली उनमें स्त्री की नाभि से वृक्ष निकलती हुई आकृतियां बनी हैं। भाषा ने जब स्त्री का पर्यायवाची शब्द ‘जननी’ गढ़ा होगा तो मुमकिन है कि प्रेरणा इन्हीं सील से ली होगी। मां…यानी जननी यानी जन्म देने वाली
मैं तेरी मां हूं। हम सभी ने अपनी मां से अक्सर ये डायलॉग सुना होगा। यों तो यह एक रूखा सा फैक्ट है, लेकिन मां होने का मतलब इतना सीधा-सपाट भी नहीं।
मां होने का मतलब है नौ महीने तक अपनी जान जोखिम में डालना। मां होने का मतलब है एक ऐसा दर्द सहना जिससे ज्यादा सहने के लिए इंसान बने ही नहीं।
मां गर्भ में अपने बच्चे को बचाने के लिए कोख को 20 गुना तक बड़ा कर लेती है, ताकि उसकी सांस चलती रही। इस दौरान उसका दिल दब जाता है। फेफड़ें दब जाते है। खून इतना बढ़ जाता है कि ब्लडप्रेशर बीमारी बन जाता है।
मां होने के लिए एक महिला को और क्या-क्या सहना पड़ता है, आज मदर्स डे पर हम बताते हैं...
बच्चे का जन्म मां के लिए भी दूसरा जन्म
गर्भावस्था के दौरान एक मां के शरीर में जितने बदलाव आते हैं उसे फिर सामान्य होने में करीब 6 हफ्ते का समय लग जाता है। बच्चे के गर्भ में रहने के दौरान शरीर में जितने भी हॉर्मोन रिलीज हो रहे होते हैं वह फिर अपनी सामान्य स्थिति में आ जाते हैं। शरीर के साथ ही मां के मानसिक स्वास्थ्य पर भी असर पड़ता है। बच्चे के जन्म के बाद मां को अक्सर पोस्टपार्टम डिप्रेशन से भी गुजरना पड़ता है। नेशनल इंस्टीट्यूट ऑफ मेंटल हेल्थ के मुताबिक बच्चे को जन्म देने के बाद एस्ट्रोजन और प्रोजेस्ट्रोन जैसे हॉर्मोन का लेवल तेजी से गिर जाता है। इसमें मां के ब्रेन में केमिकल चेंजेज होते हैं और इससे मूड स्विंग जैसे लक्षण ट्रिगर करते हैं।
यह इमोशन ट्रिगर ही कभी दुख, कभी एंग्जाइटी और कभी शरीर को सुस्त कर देने वाली थकान के रूप में आते हैं। ऐसे में, बच्चे को जन्म देने के बाद मां को मानसिक और शारीरिक दोनों मोर्चों पर एक लंबी यात्रा तय करनी पड़ती है। और इसमें उसे परिवार से लेकर समाज तक की मदद की जरूरत पड़ती है। बच्चे के जन्म के बाद एक और सफर तय कर वह कहीं फिर खुद को एक मां और उसके साथ एक औरत के रूप में साथ ला पाती है।